ตลท.จับ FLOYD ติด Cash Balance ลดความร้อนแรง หลังวานนี้วิ่งแรง มูลค่าซื้อขายทะลุ 100 ลบ.
ตลท.จับ FLOYD ติด Cash Balance ลดความร้อนแรง หลังปิดตลาดวานนี้วิ่งแรง 22% มูลค่าซื้อขายทะลุ 111 ลบ.
8 พ.ค. 2561

ตลาดหลักทรัพย์แห่งประเทศไทย (ตลท.) ประกาศให้ บริษัท ฟลอยด์ จำกัด (มหาชน) หรือ FLOYD เป็นหลักทรัพย์ที่เข้าข่ายมาตรการกำกับการซื้อขายระดับ 1 : Cash Balance มีผลตั้งแต่วันที่ 8 พ.ค. 2561 สิ้นสุด 28 พ.ค. 2561
ขณะที่ตลาดหลักทรัพย์ฯ ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าเพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
ทั้งนี้ บริษัทฯชี้แจงว่าไม่มีพัฒนาการใดๆ หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไปที่ยังไม่ได้เปิดเผย  และบริษัทฯไม่ทราบถึงสาเหตุอื่นใดที่อาจส่งผลกระทบต่อการซื้อขาย
โดยราคาหุ้นปิดตลาดวานนี้อยู่ที่ระดับ 2.66 บาท ปรับตัวขึ้น 0.48 บาท หรือ 22.02% ด้วยมูลค่าซื้อขาย 111.21 ล้านบาท